EGYHÁZMEGYEI MISSZIÓI JELENTÉS
Nyugat-Békési Egyházmegye
A Nyugat-Békési Evangélikus Egyházmegye területileg az egyik legkisebb egyházmegye a Magyarországi Evangélikus Egyházban, de komoly evangélikus települések találhatóak az ide tartozó gyülekezetek között. Ezt figyelembe véve a gyülekezeti közösségek viszonylag könnyen részt tudnak venni egymás missziói alkalmain. Az alkalmakat általában nem megyei, hanem helyi szinten szervezük, s a megye minden gyülekezete meghívást kap rájuk.
Az elmúlt esztendőben az alábbi események emelkedtek ki az egyházmegye életében:
Nyáron, július 4-én Orosházán került megrendezésre az II. Orosházi Keresztény Könnyűzenei Fesztivál. Az orosházi Immanuel zenekar mellett szolgált Budapestről Borka Zsolt, Apostagról a Ladik zenekar, Szegedről a Via Stellis. Erre az alkalomra az egyházmegye minden gyülekezetét szeretettel vártuk. Sokan elfogadták a meghívást és a város lakósaival együtt hallgatták az zenét Orosháza főterén.
2009. július 24-én volt a „Nyitott templom” éjszakája Pusztaföldváron Lászlóné Házi Magdolna lelkésznő szervezésében. Ezzel a rendezvénnyel nem titkoltan azokat kívánta megszólítani a gyülekezet, akik a hagyományos egyházi programokra nem látogatnak el. 
Az alkalmon különböző játékokkal várták a kicsiket és nagyokat egyaránt: amíg a gyermekek a templom egerét keresték, a felnőttek rossz tulajdonságaikra kereshették a bibliai megoldást. 
19 órakor az orosházi Immanuel zenekar adott koncertet, és az együttes szolgált a 20 órakor kezdődő könnyűzenés interaktív istentiszteleten is, amelyen a vendég igehirdető Nagy Zoltán, a Békéscsaba-Erzsébethelyi evangélikus közösség lelkésze volt. Az istentisztelet után Alföldi Csaba adott orgonakoncertet „Kis éji zene címmel”, majd egy filmet vetítenek a templomban. 
Éjfél körül gyertyafényes éneklés, áhítat és éjszakai áldás zárta a programot. 
Egész este látogatható volt az „Adósságspirál” című meditációs ösvény a gyertyafényes templomtoronyban, és megtekinthető volt Boda Zsuzsa Észak-Írországi fotóiból megnyíló tárlata. 
2009 decemberében az Orosházi Evangélikus Egyházközség vendége volt Ittzés István lelkipásztor, aki öt estén át tartott evangelizációs sorozatot. Erre az alkalomra az egyházmegye minden lelkésze és gyülekezete meghívást kapott.
Az orosházi Immanuel zenekar 2009-ben összesen 16 zenés evangélizáción szolgált, elsősorban az egyházmegyében, de azon kívül is. Az egyik legjelentősebb szolgálat karácsony előtt Békéscsabán volt a Degré utcai szellemi sérült gyermekek és fiatalok otthonában. 50-60 sérült fiatalnak szólalt meg az evangélium a zene nyelvén.
A misszió eszközének tekintettük a nem „direkt” missziói alkalmakat is, így többek között Ribár János esperes úr által megszervezett Magyar Mise orosházi bemutatóját – Tolcsvay László, Sasvári Sándor és Sáfár Mónika közreműködésével –, valamint St. Martin koncertjét templomunkban. Mindig törekedtünk arra, hogy az ilyen alkalmakon is megszólalhasson egy lelkész, rövid áhítattal, igei útmutatással. Ezeken az alkalmakon is részt vettek az egyházmegye gyülekezetei, lelkészei és tagjai.

Az Immanuel zenekar 2009. évi missziói szolgálatai az egyházmegyében és azon kívül:
Március:
Orosháza, evangélikus templom | Ifjúsági Istentisztelet

Április:
Békéscsaba, evangélikus kistemplom | evangélizáció
Orosháza, evangélikus templom | Ifjúsági Istentisztelet
Tótkomlós, evangélikus templom | Föld napja rendezvénysorozat 
Telekgerendás, evangélikus templom | Telekgerendási családi missziós napok 

Június:
Orosháza, evangélikus gimnázium | Tanévbúcsúztató koncert 

Július:
Orosháza, Árpád kert | II. orosházi keresztény könnyűzenei fesztivál 
Pusztaföldvár, evangélikus templom | Nyitott templomok éjszakája 
Apostag, Ákoskert | XIV. Ladik fesztivál Apostag 

Augusztus:
Orosházi Keresztény Ifjúsági Klub, Zombai utca 59. | OKIK Klubfoglalkozás 

November:
Telekgerendás, evangélikus templom | Ifjúsági Istentisztelet
 
December:
Tótkomlós, evangélikus templom | Tótkomlósi Ádventi koncert 
Szarvas, evangélikus gyülekezeti ház | Karácsonyi ballada 
Békéscsaba, Békés Megyei Fogyatékosok Ápoló-gondozó Otthona | Degré utcai Ádventi koncert 
Orosháza, evangélikus templom | Rock karácsony 
Orosházi Keresztény Ifjúsági Klub, Zombai utca 59. | OKIK évbúcsúztató

Tervek – 2010:
Nyugat-Békésben idén is lesz Orosházi Keresztény Könnyűzenei Fesztivál – immár a harmadik.(Ebben az esztendőben nem a városi rendezvény keretében, hanem az orosházi evangélikus gyülekezet önálló szervezésében – as teljes egyházmegye bevonásával.)
Július közepén megtartjuk harmadik zenei táborunkat.  Idén már nem csak gitáron lehet tanulni, hanem a zeneiskolával összefogva hegedű, orgona és ének oktatás is lesz. Erre az egyházmegye gyülekezeteiből is meg fogunk hívni fiatalokat, akik számára a szállást biztosítani fogjuk helyben.
Ribár esperes úr missziói alkalomként szervezi a budapesti Evangéliumi Színház fellépést Madách: Ember tragédiája című drámájával.

Deák László
evangélikus lelkész

Orosháza, 2010. február 13.